UPRS Sklep III U 247/2018-6
Sodna praksa Upravnega sodišča, 2018-10-09

tožba v upravnem sporu - rok za vložitev tožbe - prepozna tožba - zavrženje tožbe

Tožbo, ki jo je tožnik poslal po pošti kot navadno pisemsko pošiljko, je sodišče prejelo po poteku z zakonom predpisanega 30 dnevnega roka, zato jo je na podlagi 2. točke prvega odstavka 36. člena ZUS-1 zavrglo.

1. Z odločbo, št. Bpp 327/2018 z dne 24. 8. 2018 (v nadaljevanju izpodbijana odločba), je toženka zavrnila tožnikovo prošnjo za dodelitev brezplačne pravne pomoči (v nadaljevanju BPP), ki jo je vložil dne 26. 6. 2018. Toženka je namreč ocenila, da tožnik z vložitvijo ugovora zoper sklep o izvršbi v zadevi, ki se pri Okrajnem sodišču v Kopru vodi pod opravilno številko I 214/2018, nima verjetnega izgleda za uspeh (24. člen Zakona o brezplačni pravni pomoči, ZBPP). Ugovor bi bil namreč vložen po izteku roka, zato ga izvršilno sodišče ne bi obravnavalo, pač pa bi ga zavrglo kot prepoznega.

2. Tožnik se s takšno odločitvijo ne strinja, zato vlaga tožbo v upravnem sporu. Sodišču predlaga, da izpodbijano odločbo spremeni tako, da se mu BPP dodeli, saj mu bodo le tako zagotovljeni enako varstvo pravic v postopku ter pravici do sodnega varstva in pravnega sredstva.

3. Toženka je sodišču poslala upravni spis, ki se nanaša na zadevo, odgovora na tožbo pa ni podala.

5. Po določbi prvega odstavka 28. člena Zakona o upravnem sporu (v nadaljevanju ZUS-1) je treba tožbo vložiti v 30 dneh od vročitve upravnega akta, s katerim je bil postopek končan. Iz vročilnice, ki se nahaja v predloženem spisu, je razvidno, da je bila izpodbijana odločba tožniku vročena 28. 8. 2018, kar pomeni, da je z zakonom določeni 30 dnevni rok za vložitev tožbe začel teči 29. 8. 2018 in se je iztekel 27. 9. 2018. Tožnik je tožbo oddal po pošti kot navadno pisemsko pošiljko 27. 9. 2018, kar je razvidno iz pisemske ovojnice v sodnem spisu, tukajšnje sodišče pa jo je prejelo 28. 9. 2018.

6. Prvi odstavek 29. člena ZUS-1 določa, da se tožba vloži pri pristojnem sodišču neposredno pisno ali pa se mu pošlje po pošti. Po drugem odstavku 29. člena ZUS-1 se šteje, da je bila tožba vložena pri sodišču tisti dan, ko je bila priporočeno oddana na pošto. Če tožba na pošto ni oddana priporočeno, ampak je oddana z navadno pisemsko pošiljko, se šteje, da je vložena takrat, ko jo sodišče prejme. To izhaja tudi iz določb 112. člena Zakona o pravdnem postopku (v nadaljevanju ZPP), ki se v upravnem sporu uporabljajo v skladu s prvim odstavkom 22. člena ZUS-1. Po prvem odstavku 112. člena ZPP je namreč vloga, ki je vezana na rok, vložena pravočasno, če je izročena sodišču, preden se rok izteče, kolikor pa se pošlje po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena (drugi odstavek 112. člena ZPP).

7. Ker je tožnik tožbo poslal po pošti kot navadno pisemsko pošiljko, se kot dan oddaje tožbe šteje 28. 9. 2018, torej dan, ko jo je prejelo sodišče. To pa pomeni, da je tožbo vložil po poteku z zakonom predpisanega 30 dnevnega roka, torej prepozno. Sodišče je zato tožbo na podlagi 2. točke prvega odstavka 36. člena ZUS-1 zavrglo.

Zakon o upravnem sporu (2006) - ZUS-1  - člen 28, 28/1, 29, 36, 36/1, 36/1-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.